CELEX: 32010D0313
Language: lv
Date: 2010-06-07 00:00:00
Title: 2010/313/: Komisijas Lēmums ( 2010. gada 7. jūnijs), ar ko atļauj fiziskās kontroles saskaņā ar Regulu (EK) Nr. 669/2009, kuras jāveic apstiprinātās barības un pārtikas uzņēmumu telpās Kiprā (izziņots ar dokumenta numuru C(2010) 3525)  (Dokuments attiecas uz EEZ)

8.6.2010   
            
            
               LV
            
            
               Eiropas Savienības Oficiālais Vēstnesis
            
            
               L 140/28
            
         KOMISIJAS LĒMUMS
   (2010. gada 7. jūnijs),
   ar ko atļauj fiziskās kontroles saskaņā ar Regulu (EK) Nr. 669/2009, kuras jāveic apstiprinātās barības un pārtikas uzņēmumu telpās Kiprā
   (izziņots ar dokumenta numuru C(2010) 3525)
   (Autentisks ir tikai teksts grieķu valodā)
   (Dokuments attiecas uz EEZ)
   (2010/313/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Komisijas 2009. gada 24. jūlija Regulu (EK) Nr. 669/2009, ar ko īsteno Eiropas Parlamenta un Padomes Regulu (EK) Nr. 882/2004 saistībā ar dzīvnieku barības un pārtikas, kas nav dzīvnieku izcelsmes barība un pārtika, pastiprinātu importa oficiālo kontroli (1), un jo īpaši tās 9. panta 1. punktu,
   tā kā:
   
               (1)
            
            
               Regulā (EK) Nr. 669/2009 paredzēti noteikumi par minēto kontroli, ieskaitot fiziskās kontroles, kuras jāveic izraudzītās ievešanas vietās Eiropas Savienībā. Regulā arī paredzēts prasību minimums šādām ievešanas vietām un ietverts šo ievešanas vietu saraksts, kas dalībvalstīm jāpublicē internetā.
            
         
               (2)
            
            
               Regulas (EK) Nr. 669/2009 9. panta 1. punktā noteikts, ka Komisija pēc attiecīgās dalībvalsts pieprasījuma var pilnvarot kompetentās iestādes konkrētajā izraudzītajā ievešanas vietā, kas darbojas īpašos ģeogrāfiskos apstākļos, veikt fiziskās kontroles barības vai pārtikas uzņēmuma telpās, ievērojot konkrētus nosacījumus.
            
         
               (3)
            
            
               Kipra 2009. gada 26. oktobra vēstulē minēja izraudzīto ievešanas vietu – Larnakas lidostas un Limasolas ostas – īpašo ģeogrāfisko situāciju, kā arī salas mazo teritoriju un lūdza Komisijai atļaut minēto ievešanas vietu kompetentajām iestādēm veikt fiziskās kontroles saskaņā ar Regulu (EK) Nr. 669/2009 konkrētu barības un pārtikas uzņēmumu telpās.
            
         
               (4)
            
            
               Kipra 2010. gada 9. februāra vēstulē iesniedza Komisijai apliecinājumu tam, ka: fizisko kontroļu veikšanai apstiprinās tikai tādas barības un pārtikas uzņēmumu telpas, kuras atbildīs prasību minimumam, kas Regulā (EK) Nr. 669/2009 noteikts izraudzītām ievešanas vietām; Larnakas lidostas un Limasolas ostas kompetentajām iestādēm piešķirto līdzekļu apjoms būs tāds, lai minētajās izraudzītajās ievešanas vietās veiktās kontroles darbības netiktu pārtrauktas vai nelabvēlīgi ietekmētas, liekot izskatīt iespēju veikt fiziskās kontroles citur, nevis šajās telpās; un sūtījumus, kurus izraudzīsies fiziskajām kontrolēm barības un pārtikas uzņēmumu telpās, attiecīgās izraudzītās ievešanas vietas kompetentās iestādes arī turpmāk pastāvīgi kontrolēs no sūtījuma ievešanas brīža šajā ievešanas vietā un tā, lai sūtījums visu kontroļu laikā nekādā veidā nevarētu tikt izmainīts.
            
         
               (5)
            
            
               Tāpēc, ņemot vērā izraudzīto ievešanas vietu – Larnakas lidostas un Limasolas ostas – īpašos ģeogrāfiskos apstākļus un Kipras sniegto apliecinājumu tam, ka ir ievēroti Regulas (EK) Nr. 669/2009 9. panta 1. punktā paredzētie nosacījumi, ir lietderīgi atļaut veikt fiziskās kontroles konkrētu barības vai pārtikas uzņēmumu telpās, kuras šādu kontroļu veikšanai ir apstiprinājusi minētā dalībvalsts.
            
         
               (6)
            
            
               Lai nodrošinātu to, ka informācija par atļauju, ko piešķir ar šo lēmumu, būtu atbilstoši plaši pieejama, ir lietderīgi saskaņā ar Regulu (EK) Nr. 669/2009 fizisko kontroļu veikšanai apstiprināto barības un pārtikas uzņēmumu telpu sarakstu publicēt internetā, izmantojot valsts saiti, kā paredzēts minētās regulas 5. pantā,
            
         IR PIEŅĒMUSI ŠO LĒMUMU.
   1. pants
   1.   Izraudzīto ievešanas vietu – Larnakas lidostas un Limasolas ostas – kompetentajām iestādēm Kiprā atļauj saskaņā ar Regulas (EK) Nr. 669/2009 9. panta 1. punktu veikt minētās regulas 8. panta 1. punkta b) apakšpunktā paredzētās fiziskās kontroles minētās regulas I pielikumā uzskaitītās dzīvnieku barības un pārtikas, kas nav dzīvnieku izcelsmes barība un pārtika, importam barības vai pārtikas uzņēmumu telpās, kuras šādu kontroļu veikšanai ir apstiprinājusi Kipra, ar nosacījumu, ka ir ievēroti minētās regulas 9. panta 1. punkta a), b) un c) apakšpunktā paredzētie noteikumi.
   2.   Šā panta 1. punktā minēto barības un pārtikas uzņēmumu sarakstu, kuru telpas ir apstiprinājusi Kipra, publicē internetā, izmantojot valsts saiti, kā paredzēts Regulas (EK) Nr. 669/2009 5. pantā
   2. pants
   Šis lēmums ir adresēts Kipras Republikai.
   
      Briselē, 2010. gada 7. jūnijā
      
         
            Komisijas vārdā –
         
            Komisijas loceklis
         
         John DALLI
      
   
   
      (1)  OV L 194, 25.7.2009., 11. lpp.